เตือนภัย ธนบัตรชนิด 1,000 ปลอมกำลังระบาด แนะนำวิธีสังเกตเบื้องต้น
พลตำรวจตรี ยิ่งยศ เทพจำนงค์ โฆษกสำนักงานตำรวจแห่งชาติ เปิดเผยว่า จากที่มีการเผยแพร่ข้อมูลผ่านสื่อต่างๆ ว่ามีธนบัตรชนิด 1,000 บาทปลอม ระบาดในพื้นที่จังหวัดนนทบุรี พลตำรวจเอก สุวัฒน์ แจ้งยอดสุข ผู้บัญชาการตำรวจแห่งชาติ กำชับไปยังสถานีตำรวจทุกพื้นที่ทั่วประเทศ หากพบว่า มีการร้องทุกข์กล่าวโทษจากเหตุดังกล่าว ขอให้เร่งรัดสืบสวนขยายผลเอาผิดผู้ที่มีส่วนเกี่ยวข้องทั้งขบวนการอย่างจริงจัง เพื่อป้องกันไม่ให้เกิดความเดือดร้อนต่อประชาชน ขณะเดียวกัน สำนักงานตำรวจแห่งชาติ จะประสานข้อมูลจาก ธนาคารแห่งประเทศไทย เพื่อแนะนำประชาชน ให้ระมัดระวังและเฝ้าระวัง เพื่อไม่ให้ตกเป็นเหยื่อจากการใช้ธนบัตรปลอม โดยผู้ที่ทำธนบัตรปลอม จะมีโทษทั้งจำและปรับ โทษสูงสุดจำคุกตลอดชีวิต ส่วนผู้ใช้ธนบัตรปลอมซื้อของโทษสูงสุดจำคุก 15 ปี และหากรู้ว่าเป็นธนบัตรปลอม แต่ยังนำไปใช้ก็จะมีโทษหนักขึ้นสำหรับวิธีสังเกตธนบัตรใบละ 1,000 บาท เบื้องต้น ให้ดูที่แถบสีในเนื้อกระดาษ จะต้องเป็นพลาสติกสีทองที่ฝังไว้ในเนื้อกระดาษตามแนวตั้งของธนบัตร เรียกว่า “แถบสีทอง" ในมุมปกติจะมองเห็นเป็นเส้นประ แต่เมื่อส่องกับแสง จะเห็นเป็นเส้นตรงและมีข้อความ "1000 บาท” เมื่อพลิกเปลี่ยนมุมมอง จะเปลี่ยนจากสีทองเป็นสีเขียว และลวดลายในแถบจะกลิ้งเคลื่อนไหวไปมาได้ แต่แถบสี อาจมีรอยขูดขีด หลุดลอกชำรุดจากการใช้งานได้ รวมทั้งสามารถอยู่ในตำแหน่งที่ไม่ตรงกันได้ โดยอาจเลื่อนไปทางซ้าย หรือขวา ตามระยะที่มาตรฐานกำหนดไว้